LIETUVOS RESPUBLIKOS SUSISIEKIMO MINISTRAS

ĮSAKYMAS

DĖL EUROPOS SĄJUNGOS FONDŲ LĖŠŲ, IŠMOKĖTŲ PROJEKTO

NR. VP2-4.4-SM-01-V-01-007 VYKDYTOJAI LIETUVOS AUTOMOBILIŲ KELIŲ DIREKCIJAI PRIE SUSISIEKIMO MINISTERIJOS, GRĄŽINIMO

2014 m. vasario 6 d. Nr. 3-47-(E)

Vilnius

Vadovaudamasis Projektų administravimo ir finansavimo taisyklių, patvirtintų Lietuvos Respublikos Vyriausybės 2007 m. gruodžio 19 d. nutarimu Nr. 1443 „Dėl Projektų administravimo ir finansavimo taisyklių patvirtinimo“, 179.1 ir 198.2 papunkčiais, Finansinės paramos, išmokėtos ir (arba) panaudotos pažeidžiant teisės aktus, grąžinimo į Lietuvos Respublikos valstybės biudžetą taisyklių, patvirtintų Lietuvos Respublikos Vyriausybės 2005 m. gegužės 30 d. nutarimu Nr. 590 „Dėl Finansinės paramos, išmokėtos ir (arba) panaudotos pažeidžiant teisės aktus, grąžinimo į Lietuvos Respublikos valstybės biudžetą taisyklių patvirtinimo“, 5.2.2 ir 8.1 papunkčiais, 2008 m. spalio 31 d. projekto „Žvyrkelių asfaltavimo programa 2006–2008 m. Rytų Lietuvos regionai“, projekto kodas Nr. VP2-4.4-SM-01-V-01-007 (toliau – Projektas), finansavimo ir administravimo sutarties Nr. 6-15-3-456/1F-123 (toliau – Sutartis) bendrųjų sąlygų 9.1 papunkčiu ir atsižvelgdamas į Transporto investicijų direkcijos 2013 m. gruodžio 12 d. raštu Nr. 1.2-2589 „Dėl patikslintų pažeidimų tyrimų išvadų“ pateiktą 2013 m. gruodžio 11 d. pažeidimo tyrimo išvadą Nr. VP2-4.4-SM-01-V-01-007/IT08/ID-59 (pažeidimo unikalus kodas R1828/TID/VP2-4.4-SM-01-V/0032), kurioje nurodyta, kad Lietuvos automobilių kelių direkcija prie Susisiekimo ministerijos (toliau – Projekto vykdytojas) nesilaikė VP2-4.4-SM-01-V priemonės „Valstybinės reikšmės kelių ir geležinkelių infrastruktūros techninių parametrų gerinimas“ projektų finansavimo sąlygų aprašo, patvirtinto Lietuvos Respublikos susisiekimo ministro 2008 m. liepos 16 d. įsakymu Nr. 3-269 „Dėl VP2-4.4-SM-01-V priemonės „Valstybinės reikšmės kelių ir geležinkelių infrastruktūros techninių parametrų gerinimas“ projektų finansavimo sąlygų aprašo patvirtinimo“ (toliau – Aprašas), 15.5 papunkčio reikalavimų, kadangi teikdama paraišką neturėjo daiktinių teisių į žemę, kurioje turėjo būti vykdomi suprojektuoti darbai, dėl to atsirado būtinybė atlikti darbų pakeitimus ir buvo patirtos ir Europos Sąjungos finansinės paramos lėšomis apmokėtos papildomos išlaidos, kurios yra netinkamos finansuoti vadovaujantis Vykdomų pagal Lietuvos 2007–2013 metų Europos Sąjungos struktūrinės paramos panaudojimo strategiją ir ją įgyvendinančias veiksmų programas projektų išlaidų ir finansavimo reikalavimų atitikties taisyklių, patvirtintų Lietuvos Respublikos Vyriausybės 2007 m. spalio 31 d. nutarimu Nr. 1179 „Dėl Vykdomų pagal Lietuvos 2007–2013 metų Europos Sąjungos struktūrinės paramos panaudojimo strategiją ir ją įgyvendinančias veiksmų programas projektų išlaidų ir finansavimo reikalavimų atitikties taisyklių patvirtinimo“ (toliau – Išlaidų tinkamumo taisyklės), 19.8.1 papunkčiu, pagal kurį netinkamomis finansuoti išlaidomis laikomos išlaidos, kurios padidina projekto sąnaudas, proporcingai nepadidindamos jo vertės, ir buvo pažeistos Sutarties bendrųjų sąlygų 3.1.1 papunkčio, pagal kurį tinkamomis finansuoti gali būti pripažintos tik tokios Projekto išlaidos, kurios atitinka Išlaidų tinkamumo taisykles, ir Sutarties bendrųjų sąlygų 3.1.2 papunkčio, pagal kurį tinkamomis finansuoti gali būti pripažintos tik tokios Projekto išlaidos, kurios atitinka Apraše nustatytus reikalavimus, nuostatos:

1. Sumažinu Sutartyje nustatytą didžiausią Projekto tinkamų finansuoti išlaidų sumą 16 118,80 Lt (šešiolika tūkstančių vienu šimtu aštuoniolika litų 80 ct), iš kurių Europos Sąjungos finansinės paramos lėšos sudaro 13 700,78 Lt (trylika tūkstančių septynis šimtus litų 78 ct), Projekto vykdytojo lėšos – 2 418,02 Lt (du tūkstančius keturis šimtus aštuoniolika litų 2 ct).

2. Nustatau, kad:

2.1. Projekto vykdytojo grąžintinų Europos Sąjungos finansinės paramos lėšų suma, susijusi su Projektu, yra 13 700,78 Lt (trylika tūkstančių septyni šimtai litų 78 ct);

2.2. Projekto vykdytojas per 60 kalendorinių dienų nuo šio įsakymo įsigaliojimo dienos privalo grąžinti išmokėtų Europos Sąjungos finansinės paramos lėšų dalį – 13 700,78 Lt (trylika tūkstančių septynis šimtus litų 78 ct) į Susisiekimo ministerijos biudžetinę sąskaitą LT 477300010035327289;

2.3. Projekto vykdytojas moka delspinigius už kiekvieną uždelstą dieną, jei vėluoja grąžinti grąžintinų lėšų sumą ar jos dalį per šio įsakymo 2.2 papunktyje nustatytą terminą. Delspinigių dydis kiekvienam metų ketvirčiui nustatomas finansų ministro įsakymu, atsižvelgiant į vidutinį praėjusio kalendorinio ketvirčio aukciono būdu išleistų litais Lietuvos Respublikos valstybės iždo vekselių metinės palūkanų normos svertinį vidurkį. Delspinigių dydis nustatomas minėtąją palūkanų normą padidinus 10 procentinių punktų.

3. Pavedu Susisiekimo ministerijos Buhalterinės apskaitos skyriui per 5 darbo dienas nuo šio įsakymo 2 punkte nurodytų lėšų gavimo į nurodytą sąskaitą dienos pervesti jas į Finansų ministerijos nurodytą valstybės iždo sąskaitą.

Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Susisiekimo ministras	Rimantas Sinkevičius